ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το χρηματοδοτικό μέσο για το περιβάλλον (LIFE) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΑΙΤΙΟΛΟΓΙΚΗ ΕΚΘΕΣΗ

Στο άρθρο 251 παράγραφος 2 στοιχείο γ) της Συνθήκης για την ίδρυση της Ευρωπαϊκής Κοινότητας προβλέπεται ότι η Επιτροπή γνωμοδοτεί επί των τροπολογιών που πρότεινε το Ευρωπαϊκό Κοινοβούλιο σε δεύτερη ανάγνωση.

Με το παρόν έγγραφο η Επιτροπή γνωμοδοτεί επί των 14 τροπολογιών που πρότεινε το Κοινοβούλιο. Σύμφωνα με το άρθρο 250 παράγραφος 2 της Συνθήκης ΕΚ επισυνάπτεται τροποποιημένη πρόταση, η οποία υιοθετεί πλήρως ή εν μέρει τις 9 τροπολογίες που αποδέχθηκε η Επιτροπή.

1. Ιστορικο

Διαβίβαση της πρότασης στο Ευρωπαϊκό Κοινοβούλιο και το 10.12.1998 Συμβούλιο (COM(1998) 720 τελικό)

Γνώμη του Ευρωπαϊκού Κοινοβουλίου σε πρώτη ανάγνωση 14.04.1999 (επιβεβαιώθηκε μετά την αλλαγή της νομικής βάσης 06.05.1999)

Γνώμη της Οικονομικής και Κοινωνικής Επιτροπής 26.05.1999

Διαβίβαση της τροποποιημένης πρότασης στο Ευρωπαϊκό Κοινοβούλιο 15.06.1999 και το Συμβούλιο (COM(1999) 305 τελικό)

Γνώμη της Επιτροπής των Περιφερειών 15.09.1999

Καθορισμός κοινής θέσης από το Συμβούλιο 22.10.1999

Διαβίβαση της δήλωσης επί της κοινής θέσης στο Ευρωπαϊκό 10.11.1999 Κοινοβούλιο και το Συμβούλιο (SEC(1999)1762 τελικό)

Η Επιτροπή επισύναψε στο τελευταίο αυτό έγγραφο δήλωση όπου επισημαίνει ότι ο τύπος της επιτροπής που επιλέχθηκε για να επικουρεί την Επιτροπή κατά την εφαρμογή του LIFE δεν ανταποκρινόταν στα κριτήρια που προβλέπονται στο άρθρο 2 της απόφασης του Συμβουλίου (1999/468/ΕΚ) της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

2. Σκοποσ τησ προτασησ

Η πρόταση αφορά το τρίτο στάδιο του LIFE, το χρονικό διάστημα 2000 μέχρι 2004, με νέα επικέντρωση των στόχων, την ενίσχυση της συσχέτισης μεταξύ χρηματοδότησης μεμονωμένων έργων και των στόχων της κοινοτικής πολιτικής για το περιβάλλον, την ενίσχυση της διάδοσης των αποτελεσμάτων των χρηματοδοτηθέντων έργων.

Η πρόταση προβλέπει ενδεικτικό προϋπολογισμό 613 εκατ. EUR για την περίοδο 2000-2004, που κατανέμονται: 47% για την προστασία της φύσης (LIFE-Φύση), 47% για την ενσωμάτωση του περιβάλλοντος στις οικονομικές δραστηριότητες και τον χωροταξικό σχεδιασμό (LIFE-Περιβάλλον), 6% για την παροχή τεχνικής βοήθειας σε τρίτες χώρες της Μεσογείου και το τμήμα της Ρωσίας στη Βαλτική, εκτός των υποψηφίων προς ένταξη χωρών (LIFE-Τρίτες Χώρες). Για κάθε θεματικό σκέλος, 5% του προϋπολογισμού έχει προβλεφθεί για συνοδευτικά μέτρα (μελέτες εμπειρογνωμοσύνης, παρακολούθηση, διάδοση των αποτελεσμάτων, ανταλλαγές εμπειριών, προπαρασκευή πολυεθνικών έργων για το LIFE-Φύση).

3. Γνωμη επι των τροπολογιων του Κοινοβουλιου

Από το Κοινοβούλιο εγκρίθηκαν 14 τροπολογίες. Η Επιτροπή μπορεί να αποδεχθεί πλήρως 8 τροπολογίες (1, 2, 7, 8, 9, 10, 11 και 13) και μία τροπολογία (4) κατ'αρχήν. Η Επιτροπή δεν μπορεί να αποδεχθεί τις τροπολογίες 3, 5, 6, 12 και 14. Η θέση της Επιτροπής επί των τροπολογιών που ενέκρινε το Κοινοβούλιο είναι η ακόλουθη:

3.1. Τροπολογίες που έγιναν αποδεκτές από την Επιτροπή

Με τις τροπολογίες 1, 2, 7, 8, 9, 10, 11 και 13 ορίζονται νέες διαδικασίες για τις δύο επιτροπές που επικουρούν την Επιτροπή για την εφαρμογή του LIFE: η επιτροπή που προβλέπεται στο άρθρο 20 της οδηγίας 92/43/ΕΟΚ για το LIFE-Φύση, η επιτροπή που ιδρύεται σύμφωνα με το άρθρο 11 του κανονισμού LIFE για το LIFE-Περιβάλλον και το LIFE-Τρίτες Χώρες. Οι προβλεπόμενες διαδικασίες είναι οι εξής: - η διαδικασία διαχείρισης, όπως προβλέπεται στο άρθρο 4 της απόφασης 1999/468/ΕΚ του Συμβουλίου, για τα μέτρα σχετικά με έργα στα οποία προβλέπεται να χορηγηθεί χρηματοδοτική ενίσχυση· - η συμβουλευτική διαδικασία, σύμφωνα με το άρθρο 3 της απόφασης 1999/468/ΕΚ του Συμβουλίου, για τις κατευθυντήριες γραμμές του LIFE-Περιβάλλον, τις προσκλήσεις εκδήλωσης ενδιαφέροντος και άλλα θέματα που αφορούν την εφαρμογή του LIFE. Οι τροπολογίες αυτές ανταποκρίνονται στο πνεύμα και το γράμμα της απόφασης 1999/468/ΕΚ του Συμβουλίου για τον καθορισμό των όρων άσκησης των εκπαιδευτικών αρμοδιοτήτων που ανατίθενται στην Επιτροπή. Οι τροπολογίες αυτές λαμβάνουν υπόψη την αντίρρηση που εξέφρασε η Επιτροπή κατά της επιλογής που διατυπώθηκε στην κοινή θέση σχετικά με κανονιστική διαδικασία, αντίρρηση η οποία αποτέλεσε αντικείμενο δήλωσης κατά την υιοθέτηση της κοινής θέσης. Επιπλέον, οι τροπολογίες αυτές αναφέρονται ρητώς στην συμβουλευτική διαδικασία, ενώ στην κοινή θέση υπονοείτο, και προβλέπουν την εφαρμογή της διαδικασίας αυτής για τον καθορισμό των κατευθυντηρίων γραμμών για τα έργα επίδειξης του LIFE-Περιβάλλον, πράγμα που είναι εύλογο λαμβάνοντας υπόψη τον ενδεικτικό τους χαρακτήρα. Οι τροπολογίες αυτές έγιναν πλήρως αποδεκτές από την Επιτροπή. Στην τροπολογία 4 αναφέρεται ρητώς η ενίσχυση της ανάπτυξης καθαρών τεχνολογιών στο πλαίσιο του LIFE-Περιβάλλον, η οποία υπονοείτο στη διατύπωση του άρθρου 4 παράγραφος 2 υποπαράγραφος α) δεύτερη περίπτωση. Η Επιτροπή αποδέχεται κατ'αρχήν αυτή την επισήμανση, θεωρεί όμως ότι θα έπρεπε να εισαχθεί στη δεύτερη περίπτωση και όχι στην τέταρτη, όπως προτείνεται με την τροπολογία.

3.2. Τροπολογίες που δεν έγιναν αποδεκτές από την Επιτροπή

Με την τροπολογία 3 προβλέπεται να καθιερωθεί η χρηματοδότηση από άλλα κοινοτικά μέσα χρηματοδότησης έργων για τη διατήρηση βιοτόπων κοινοτικού ενδιαφέροντος, σύμφωνα με την οδηγία 92/43/ΕΟΚ, εφόσον αυτά δεν μπορούν να χρηματοδοτηθούν ούτε από το LIFE-Φύση ούτε από το LIFE-Περιβάλλον, και να υποβάλλεται ετησίως έκθεση στο Κοινοβούλιο σχετικά με τα έργα τα οποία δεν χρηματοδοτήθηκαν έστω και μετά την υπαγωγή τους σε άλλα μέσα χρηματοδότησης. Οι διατάξεις αυτές δεν θα μπορούσαν να εφαρμοστούν στην πράξη για τους ακόλουθους λόγους: - κάθε κοινοτικό μέσο χρηματοδότησης έχει το ιδιαίτερο πεδίο εφαρμογής του. Έτσι, τα έργα για τη διατήρηση βιοτόπων κοινοτικού ενδιαφέροντος, κατά την έννοια της οδηγίας 92/43/ΕΟΚ, δεν είναι δυνατό να χρηματοδοτηθούν από το LIFE-Περιβάλλον και δεν είναι δυνατόν κατ'ανάγκη να χρηματοδοτηθούν από άλλο κοινοτικό χρηματοδοτικό μέσο· - για κάθε κοινοτικό χρηματοδοτικό μέσο ισχύουν ιδιαίτερες διαδικασίες υποβολής αιτήσεων χρηματοδότησης. Εάν τα έργα που προβλέπονται στην τροπολογία 3 ήταν δυνατό να χρηματοδοτηθούν από μέσο διαφορετικό από το LIFE, θα έπρεπε να υποβληθούν στο πλαίσιο του εν λόγω άλλου κοινοτικού χρηματοδοτικού μέσου σύμφωνα με τους κανόνες υποβολής αυτού του μέσου και όχι με απλή διαβίβασή του από τις υπηρεσίες της Επιτροπής· - η αναζήτηση άλλων πιθανών πόρων χρηματοδότησης για κάθε έργο που προβλέπεται στην τροπολογία 3, η παρακολούθηση της διαβίβασης και η ενδεχόμενη λήψη απόφασης για τη χρηματοδότηση από άλλα κοινοτικά μέσα χρηματοδότησης, καθώς και η επακόλουθη σύνταξη ετήσιας έκθεσης από το Κοινοβούλιο επί των μη χρηματοδοτηθέντων έργων θα απαιτούσαν από την Επιτροπή πρόσθετους ανθρώπινους πόρους τους οποίους δεν διαθέτει. Για τους προαναφερόμενους λόγους δεν μπορεί να γίνει αποδεκτή η τροπολογία 3. Με τις τροπολογίες 5 και 6 προβλέπεται η προσθήκη δύο νέων περιπτώσεων στο άρθρο 4 παράγραφος 2 υποπαράγραφος α), όπου ορίζονται τα έργα επίδειξης που είναι επιλέξιμα για το LIFE-Περιβάλλον. Με τις πρόσθετες αυτές περιπτώσεις εισάγεται στο πεδίο εφαρμογής του LIFE-Περιβάλλον η αυτοτροφοδοτούμενη εκμετάλλευση υπόγειων και επιφανειακών υδάτων (τροπολογία 5) και η μείωση των ατμοσφαιρικών ρύπων που συμβάλλουν στο φαινόμενο του θερμοκηπίου (τροπολογία 6). Η Επιτροπή θεωρεί ότι αυτά τα ζητήματα έχουν ήδη καλυφθεί ευρέως από το πεδίο εφαρμογής του LIFE-Περιβάλλον, όπως ορίζεται στην κοινή θέση. Η ιδιαίτερη προβολή αυτών των θεμάτων αντιβαίνει στον σκοπό της πρότασης της Επιτροπής που ήταν να επικεντρωθεί η δράση του LIFE σε ορισμένα θέματα προτεραιότητας, και ενέχει τον κίνδυνο να οδηγήσει σε αναίτιες αλληλεπικαλύψεις μεταξύ του LIFE και άλλων κοινοτικών μέσων, συγκεκριμένα του 5ου προγράμματος πλαισίου έρευνας, τεχνολογικής ανάπτυξης και επίδειξης, καθώς και των προγραμμάτων κοινοτικής πρωτοβουλίας τα οποία αφορούν θέματα παρεμφερή με εκείνα του LIFE. Αντί να διατυπωθούν χωριστά τα θέματα αυτά στον κανονισμό, η Επιτροπή θεωρεί ότι θα ήταν πλέον σκόπιμο να ενταχθούν στις κατευθυντήριες γραμμές που προβλέπονται στο άρθρο 4 παράγραφος 4, που καθιστά δυνατή την λεπτομερή αναφορά των θεμάτων που προβλέπονται στον κανονισμό και των όσο το δυνατόν μεγαλύτερο διαχωρισμό της δράσης του LIFE από άλλα κοινοτικά μέσα χρηματοδότησης. Κατά συνέπεια δεν μπορούν να γίνουν αποδεκτές οι τροπολογίες 5 και 6. Στην τροπολογία 12 προβλέπεται χρηματοδοτικό κονδύλιο 850 εκατ. ευρώ για την περίοδο 2000-2004 του LIFE. Το ποσό αυτό είναι σημαντικά υψηλότερο από τα 613 εκατ. που είχαν προβλεφθεί στο δημοσιονομικό δελτίο το οποίο συνόδευε την πρόταση της Επιτροπής και εγκρίθηκε από το Συμβούλιο με την κοινή του θέση. Το ποσό των 850 εκατ. δεν ανταποκρίνεται στις προοπτικές χρηματοδότησης της γραμμής 3 του μέρους Β του κοινοτικού προϋπολογισμού (εσωτερικές πολιτικές), στο οποίο υπάγεται το μέσο LIFE. Κατά συνέπεια δεν μπορεί να γίνει αποδεκτή η τροπολογία 12. Στην τροπολογία 14 προβλέπεται ότι η Επιτροπή υποβάλλει στο Συμβούλιο και το Ευρωπαϊκό Κοινοβούλιο προτάσεις σχετικά με ένα τέταρτο στάδιο του LIFE. Η Επιτροπή κατανοεί και εκτιμά το γεγονός ότι με την τροπολογία αυτή το Κοινοβούλιο αποδεικνύει την προσήλωσή του στη συνέχιση του LIFE πέραν του τρίτου σταδίου. Η διατύπωση του άρθρου 12 παράγραφος 1 της κοινής θέσης έκανε ήδη νύξη της δυνατότητας να υποβληθεί πρόταση για LIFE IV, η οποία έγινε αποδεκτή από την Επιτροπή. Αλλά ο κανονισμός LIFE δεν είναι δυνατόν να καταστήσει αυτή τη δυνατότητα υποχρέωση, δεδομένου ότι τούτο θα ήταν αντίθετο με το δικαίωμα ανάληψης πρωτοβουλίας από την Επιτροπή. Κατά συνέπεια δεν μπορεί να γίνει αποδεκτή η τροπολογία 14.

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το χρηματοδοτικό μέσο για το περιβάλλον (LIFE) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής [1],

[1] ΕΕ C 15 της 20.1.1999, σ. 4.

τη γνώμη της Οικονομικής και Κοινωνικής Επιτροπής [2],

[2] ΕΕ C 209 της 22.7.1999, σ. 14.

τη γνώμη της Επιτροπής των Περιφερειών [3],

[3] ΕΕ C 374 της 23.12.1999, σ. 45.

Αποφασίζοντας με τη διαδικασία του άρθρου 251 της συνθήκης [4],

[4] Γνώμη του Ευρωπαϊκού Κοινοβουλίου της 14ης Απριλίου 1999 (ΕΕ C 219 της 30.7.1999, σελ. 265), Κοινή Θέση του Συμβουλίου της 22ας Οκτωβρίου 1999 (ΕΕ C 346 της 2.12.1999, σελ. 1) και απόφαση του Ευρωπαϊκού Κοινοβουλίου της &&&& (δεν έχει δημοσιευθεί στην Επίσημη Εφημερίδα).

Εκτιμώντας τα εξής :

(1) Ο κανονισμός (ΕΟΚ) αριθ. 1973/92 του Συμβουλίου, της 21ης Μαΐου 1992, σχετικά με τη δημιουργία ενός χρηματοδοτικού μέσου για το περιβάλλον (LIFE) [5], θεσπίστηκε για να συμβάλει στην εφαρμογή και την ανάπτυξη της κοινοτικής πολιτικής και νομοθεσίας στον τομέα του περιβάλλοντος.

[5] ΕΕ L 206 της 22.7.1992, σ. 1.

(2) Ο κανονισμός (ΕΟΚ) αριθ. 1973/92 του Συμβουλίου τροποποιήθηκε ουσιαστικά από τον κανονισμό (ΕΚ) αριθ. 1404/96 [6] για να συνεχισθεί η συμβολή στην εφαρμογή, την επικαιροποίηση και την ανάπτυξη της κοινοτικής πολιτικής και νομοθεσίας στον τομέα του περιβάλλοντος, ιδίως όσον αφορά την ενσωμάτωση της περιβαλλοντικής διάστασης στις άλλες πολιτικές, καθώς και στη βιώσιμη ανάπτυξη της Κοινότητας, είναι σκόπιμο να τροποποιηθεί ο κανονισμός (ΕΟΚ) αριθ. 1973/92 του Συμβουλίου, ο οποίος, για λόγους σαφήνειας, πρέπει να αναδιατυπωθεί και να αντικατασταθεί από τον παρόντα κανονισμό.

[6] ΕΕ L 181 της 20.7.1996, σ. 1.

(3) Το χρηματοδοτικό μέσο για το περιβάλλον Life υλοποιείται κατά στάδια, το δε δεύτερo στάδιο λήγει στις 31 Δεκεμβρίου 1999.

(4) Λόγω της θετικής συμβολής του Life στην επίτευξη των στόχων της κοινοτικής πολιτικής για το περιβάλλον και σύμφωνα με το άρθρο 14 του κανονισμού (ΕΟΚ) αριθ. 1973/92, πρέπει να τεθεί σε εφαρμογή το τρίο στάδιο διάρκειας πέντε ετών που θα λήγει στις 31 Δεκεμβρίου 2004.

(5) Το LIFE πρέπει να ενισχυθεί ως ειδικό χρηματοδοτικό μέσο, συμπληρωματικό άλλων κοινοτικών μέσων, χωρίς ωστόσο να περιοριστούν οι παρεμβάσεις του LIFE σε τομείς που δεν καλύπτονται από άλλα κοινοτικά χρηματοδοτικά μέσα.

(6) Πρέπει να βελτιωθεί η αποτελεσματικότητα και η διαφάνεια των διαφόρων διαδικασιών του Life, με σαφή προσδιορισμό των τριών σκελών που συνθέτουν το χρηματοδοτικό μέσο.

(7) Είναι αναγκαίο να εξασφαλιστεί αποτελεσματικός έλεγχος και αξιολόγηση των δράσεων που αναλαμβάνονται στο πλαίσιο του LIFE.

(8) Η πείρα που αποκτήθηκε κατά το δεύτερο στάδιο του Life δείχνει ότι είναι αναγκαίο να επικεντρωθούν οι προσπάθειες στο σαφέστερο προσδιορισμό των τομέων δραστηριότητας που μπορούν να τύχουν κοινοτικής χρηματοδοτικής βοήθειας, στην απλούστευση των διαχειριστικών διαδικασιών και στη βελτίωση των μέτρων διάδοσης των πληροφοριών που αφορούν την αποκτηθείσα πείρα, τα αποτελέσματα που επιτεύχθηκαν και τις μακροπρόθεσμες συνέπειές τους, με στόχο να προωθηθεί η μεταφορά αυτών των αποτελεσμάτων.

(9) Στην κατάστρωση της περιβαλλοντικής πολιτικής της Κοινότητας πρέπει να ληφθούν υπόψη τα αποτελέσματα που επιτεύχθηκαν και η εμπειρία που αποκτήθηκε από τις διάφορες δράσεις στο πλαίσιο του LIFE.

(10) Είναι σκόπιμο να ληφθούν υπόψη οι μεταναστευτικοί διάδρομοι και ο ρόλος των ενδιάμεσων ζωνών στο πλαίσιο των έργων που συμβάλλουν στην εφαρμογή του "Natura 2000".

(11) Πρέπει τα προπαρασκευαστικά έργα να έχουν ως αντικείμενο την ανάπτυξη νέων κοινοτικών περιβαλλοντικών δράσεων και μέσων ή/και την επικαιροποίηση της νομοθεσίας και των πολιτικών που αφορούν το περιβάλλον.

(12) Η απόφαση αριθ. 2179/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, περί αναθεωρήσεως του προγράμματος της Ευρωπαϊκής Κοινότητας σχετικά με την πολιτική και τη δράση για το περιβάλλον και τη βιώσιμη ανάπτυξη "Στόχος η αειφορία" [7], θέτει, μεταξύ των πρωταρχικών στόχων της Κοινότητας, την ανάπτυξη προγραμμάτων για την περαιτέρω ευαισθητοποίηση των βιομηχανικών κύκλων, συμπεριλαμβανομένων ειδικότερα των μικρομεσαίων επιχειρήσεων (ΜΜΕ), στα περιβαλλοντικά προβλήματα και προσδίδει προτεραιότητα στις ΜΜΕ σε ό,τι αφορά τα τεχνικά και χρηματοδοτικά εμπόδια που αντιμετωπίζουν στην ανάπτυξη και τη χρησιμοποίηση καθαρών σε σχέση με το περιβάλλον τεχνολογιών.

[7] ΕΕ L 275 της 10.10.1998, σ. 1.

(13) Όσον αφορά την απασχόληση πρέπει να ληφθούν υπόψη, ενδεχομένως, οι συνέπειες που θα έχουν οι προτάσεις που εξετάζονται για χρηματοδοτική στήριξη στο πλαίσιο του LIFE-Περιβάλλον.

(14) Σχετικά με τις παράκτιες τρίτες χώρες της Μεσογείου ή της Βαλτικής Θάλασσας, εκτός των χωρών της Κεντρικής και Ανατολικής Ευρώπης που έχουν συνάψει συμφωνίες σύνδεσης με την Ευρωπαϊκή Κοινότητα, είναι αναγκαίο να αναληφθούν δραστηριότητες τεχνικής συνδρομής για την ανεύρεση δυναμικού και τη δημιουργία διοικητικών μηχανισμών στον τομέα του περιβάλλοντος.

(15) Οι ευρωπαϊκές συμφωνίες μεταξύ των Ευρωπαϊκών Κοινοτήτων και των κρατών μελών τους, αφενός, και αφετέρου, των υποψήφιων για προσχώρηση χωρών της Κεντρικής και Ανατολικής Ευρώπης, προβλέπουν τη συμμετοχή των χωρών αυτών, σε κοινοτικά προγράμματα, και ειδικότερα σε αυτά που αφορούν το περιβάλλον.

(16) Οι ανωτέρω χώρες της Κεντρικής και Ανατολικής Ευρώπης πρέπει κατ' αρχήν να καλύπτουν τα έξοδα συμμετοχής τους με ίδιους πόρους, αλλά, αν χρειαστεί, η Κοινότητα μπορεί να αποφασίσει, σε ειδικές περιπτώσεις και σύμφωνα με τους κανόνες που ισχύουν για το γενικό προϋπολογισμό της Ευρωπαϊκής Ένωσης και τις σχετικές συμφωνίες σύνδεσης, να συμπληρώσει την εθνική συνεισφορά της συγκεκριμένης χώρας.

(17) Οι άλλες υποψήφιες για προσχώρηση χώρες, από τη στιγμή που θα συνεισφέρουν οικονομικά στο Life, θα μπορούν να συμμετέχουν σ' αυτό υπό όρους ισότιμους με εκείνους που έχουν καθοριστεί για τις χώρες της Κεντρικής και Ανατολικής Ευρώπης που είναι υποψήφιες να προσχωρήσουν.

(18) Τα έσοδα από τρίτες χώρες αποτελούν πόρους που καταλογίζονται στο εν λόγω χρηματοδοτικό μέσο και εγγράφονται ως τέτοιοι στην αντίστοιχη θέση δαπανών.

(19) Είναι σκόπιμο να συσταθούν μηχανισμοί επιλογής που θα επιτρέπουν τη διαμόρφωση των παρεμβάσεων της Κοινότητας συναρτήσει των ιδιαίτερων χαρακτηριστικών των προς χρηματοδότηση έργων·πρέπει κατευθύνσεις να προάγουν τη συνέργεια μεταξύ δράσεων επίδειξης και κύριων αρχών της κοινοτικής περιβαλλοντικής πολιτικής με σκοπό η βιώσιμη ανάπτυξη.

(20) Είναι σκόπιμο να θεσπισθεί μια επιτροπή για να επικουρεί την Επιτροπή στην εφαρμογή του παρόντος κανονισμού·δεδομένου ότι τα αναγκαία μέτρα για την εφαρμογή του παρόντος μέσου είναι διαχειριστικά μέτρα κατά την έννοια του άρθρου 2 της απόφασης 1999/468/ΕΚ της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [8], τα μέτρα αυτά θα πρέπει να εκδοθούν σύμφωνα με τη διαδικασία διαχείρισης που προβλέπει το άρθρο 4 της εν λόγω απόφασης ή τη συμβουλευτική διαδικασία που προβλέπει το άρθρο 3 της ιδίας απόφασης, ανάλογα με το κατά πόσον τα προς λήψη μέτρα έχουν, ή δεν έχουν, σημαντική επίπτωση στον προϋπολογισμό.

[8] ΕΕ αριθ. L 184, 17.7.1999, σ. 23.

(21) Ο παρών κανονισμός καθορίζει, για όλη τη διάρκεια του τρίτου σταδίου, χρηματοδοτικό πλαίσιο που αποτελεί προνομιακή αναφορά, κατά την έννοια του σημείου 33 της Διοργανικής Συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής, [9] για την αρμόδια για τον προϋπολογισμό αρχή κατά τη διάρκεια της ετήσιας διαδικασίας του προϋπολογισμού.

[9] ΕΕ C 172 της 18.6.1999, σ. 1.

(22) Το Ευρωπαϊκό Κοινοβούλιο και το Συμβούλιο πρέπει να εξετάσουν, με βάση πρόταση της Επιτροπής, κατά πόσον είναι σκόπιμο να συνεχιστεί η δράση του Life μετά το τρίτο στάδιο.

ΕΞΕΔΩΣΑΝ TON ΠΑΡΟΝΤΑ ΚΑΝΟΝΙΣΜΟ :

Άρθρο 1

Γενικός στόχος

Θεσπίζεται χρηματοδοτικό μέσο για το περιβάλλον, εφεξής καλούμενο LIFE.

Γενικός στόχος του LIFE είναι η συμβολή στην εφαρμογή, επικαιροποίηση και ανάπτυξη της κοινοτικής περιβαλλοντικής πολιτικής και νομοθεσίας, ειδικότερα όσον αφορά την ενσωμάτωση του περιβάλλοντος σε άλλες πολιτικές, καθώς και η συμβολή στη βιώσιμη ανάπτυξη εντός της Κοινότητας.

Άρθρο 2

Θεματικά σκέλη και γενικά κριτήρια

Το LIFE απαρτίζεται από τρία θεματικά σκέλη, καλούμενα LIFE-Φύση, LIFE-Περιβάλλον και LIFE-Τρίτες Χώρες.

Τα έργα που χρηματοδοτούνται από το LIFE, πρέπει να πληρούν τα ακόλουθα γενικά κριτήρια :

α) να παρουσιάζουν κοινοτικό ενδιαφέρον, συμβάλλοντας ουσιαστικά στο γενικό στόχο που ορίζεται στο άρθρο 1,

β) να υλοποιούνται από τεχνικώς και οικονομικώς αξιόπιστους συμμετέχοντες,

γ) να είναι εφικτά από άποψη τεχνικών προτάσεων, χρονοδιαγράμματος, προϋπολογισμού και σχέσης κόστους/οφέλους.

Είναι δυνατόν να δίδεται προτεραιότητα στα έργα που βασίζονται σε πολυεθνική προσέγγιση, εφ'όσον αυτό ενδέχεται να έχει δραστικότερα αποτελέσματα από άποψη επίτευξης των στόχων, λαμβανομένων υπ'όψη της σκοπιμότητας και των δαπανών.

Article 3

LIFE-Φύση

1. Ειδικός στόχος του LIFE-Φύση είναι η συμβολή στην εφαρμογή της οδηγίας 79/409/ΕΟΚ του Συμβουλίου, της 2ας Απριλίου 1979, περί της διατήρησης των αγρίων πτηνών [10], και της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών ενδιαιτημάτων, καθώς και της άγριας πανίδας και χλωρίδας [11], ιδίως δε στην υλοποίηση του ευρωπαϊκού δικτύου Natura 2000, που έχει συσταθεί από την τελευταία αυτή οδηγία.

[10] ΕΕ L 103 της 25.4.1979, σ. 1. Οδηγία που τροποποιήθηκε τελευταία από την οδηγία 97/49/ΕΚ (ΕΕ L 223, 13.8.1997, σ. 9).

[11] ΕΕ L 206 της 22.7.1992, σ. 7. Οδηγία που τροποποιήθηκε τελευταία από την οδηγία 97/62/ΕΚ (ΕΕ L 305, 8.11.1997, σ. 42).

2. Τα ακόλουθα είναι επιλέξιμα για το LIFE-Φύση :

α) τα έργα με αντικείμενο τη διατήρηση της φύσης που εξυπηρετούν τον αναφερόμενο στην παράγραφο 1 ειδικό στόχο και συμβάλλουν στη διατήρηση ή αποκατάσταση των φυσικών ενδιαιτημάτων και/ή των πληθυσμών ειδών σε ικανοποιητική κατάσταση διατήρησης υπό την έννοια της οδηγίας 92/43/ΕΟΚ·

β) τα συνοδευτικά μέτρα που προωθούν τον ειδικό στόχο περί του οποίου η παράγραφος 1 και απαιτούνται για :

i) την προετοιμασία έργων στα οποία συμμετέχουν εταίροι σε πλείονα κράτη μέλη (μέτρο "starter"),

ii) την ανταλλαγή εμπειριών μεταξύ έργων (μέτρο "co-op"),

iii) την παρακολούθηση και την αξιολόγηση των έργων καθώς και για τη διάδοση των αποτελεσμάτων τους, συμπεριλαμβανομένων των αποτελεσμάτων των έργων που εγκρίθηκαν βάσει των προηγούμενων φάσεων του LIFE (μέτρο "assist").

3. Η χρηματοδοτική συνδρομή λαμβάνει τη μορφή συγχρηματοδότησης των έργων. Το ποσοστό κατ' ανώτατο όριο είναι :

α) 50% για τα έργα με αντικείμενο τη διατήρηση της φύσης και 100% για τα συνοδευτικά μέτρα·

β) κατ'εξαίρεση, το ποσοστό 50% που προβλέπεται στο στοιχείο (α), ανέρχεται σε 75% κατ' ανώτατο όριο στην περίπτωση των έργων που αφορούν φυσικά ενδιαιτήματα προτεραιότητας ή είδη προτεραιότητας υπό την έννοια της οδηγίας 92/43/ΕΟΚ ή είδη πτηνών, τα οποία η επιτροπή η συσταθείσα δυνάμει του άρθρου 16 της οδηγίας 79/409/ΕΟΚ θεωρεί χρηματοδοτική προτεραιότητα βάσει του LIFE-Φύση.

4. Τα κράτη μέλη διαβιβάζουν στην Επιτροπή τις προτάσεις έργων προς χρηματοδότηση βάσει της παραγράφου 2 στοιχείο (α). Στις περιπτώσεις που στα έργα συμμετέχουν περισσότερα του ενός κράτη μέλη, οι προτάσεις διαβιβάζονται από το κράτος μέλος στο οποίο έχει την έδρα του ο φορέας που συντονίζει το έργο.

Οι προτάσεις διαβιβάζονται στην Επιτροπή πριν από τις 31 Οκτωβρίου κάθε έτους. Η Επιτροπή αποφασίζει σχετικά με τις προτάσεις αυτές, σύμφωνα με την παράγραφο 7, πριν από τις 30 Απριλίου του επόμενου έτους. Προτάσεις για το έτος 2000 πρέπει να διαβιβαστούν στην Επιτροπή πριν από τις 31 Μαρτίου 2000. Η Επιτροπή αποφασίζει σχετικά με τις προτάσεις αυτές πριν από τις 31 Οκτωβρίου 2000 και σύμφωνα με την παράγραφο 7.

5. Λαμβάνονται υπόψη για τη χορήγηση χρηματοδοτικής στήριξης, σύμφωνα με την παράγραφο 7, μόνον οι προτάσεις που συμμορφώνονται με τις απαιτήσεις του άρθρου 2 και της παραγράφου 2 στοιχείο (α) του παρόντος άρθρου, πληρούν δε τα ακόλουθα κριτήρια :

α) έργα στο ευρωπαϊκό έδαφος των κρατών μελών, τα οποία καλύπτουν :

i) τόπο που προτείνει ένα κράτος μέλος βάσει του άρθρου 4 της οδηγίας 92/43/ΕΟΚ, ή

ii) τοποθεσίες που έχουν καταταχθεί βάσει του άρθρου 4 της οδηγίας 79/409/ΕΟΚ, ή

iii) είδη που αναφέρονται στην οδηγία 92/43/ΕΟΚ, Παράρτημα ΙΙ ή IV, ή στην οδηγία 79/409/ΕΟΚ, Παράρτημα Ι·

β) έργα στις υποψήφιες για προσχώρηση χώρες στις οποίες έχει εφαρμογή το άρθρο 6, όσον αφορά :

i) τοποθεσίες διεθνούς σημασίας που φιλοξενούν τύπους ενδιαιτημάτων του Παραρτήματος Ι ή είδη του Παραρτήματος ΙΙ της οδηγίας 92/43/ΕΟΚ ή τύπους ενδιαιτημάτων ή ειδών που δεν συναντώνται στην Κοινότητα, κατατάσσονται όμως στα ψηφίσματα τα σχετικά με τη σύμβαση της Βέρνης ως χρήζοντα ειδικών μέτρων διατήρησης, ή

ii) τοποθεσίες διεθνούς σημασίας που φιλοξενούν είδη πτηνών του Παραρτήματος Ι της οδηγίας 79/409/ΕΟΚ ή είδη αποδημητικών πτηνών που συναντώνται στην Κοινότητα ή είδη πτηνών που δεν συναντώνται στην Κοινότητα, κατατάσσονται όμως στα ψηφίσματα τα σχετικά με τη σύμβαση της Βέρνης ως χρήζοντα ειδικών μέτρων διατήρησης, ή

iii) είδη των Παραρτημάτων ΙΙ ή IV της οδηγίας 92/43/ΕΟΚ ή στο Παράρτημα Ι της οδηγίας 79/409/EΟΚ ή είδη που δεν συναντώνται στην Κοινότητα, κατατάσσονται όμως στα Προσαρτήματα Ι ή ΙΙ της σύμβασης της Βέρνης.

6. Η Επιτροπή αποστέλλει στα κράτη μέλη σύνοψη των προτάσεων που έχει παραλάβει. Θέτει στη διάθεση των κρατών μελών, εφόσον τα ζητήσουν, τα πρωτότυπα των εγγράφων προς μελέτη.

7. Τα έργα που λαμβάνονται υπόψη για τη χορήγηση χρηματοδοτικής στήριξης από το LIFE-Φύση, υπόκεινται στην επιτροπή που προβλέπει το άρθρο 20 της οδηγίας 92/43/EΟΚ, σύμφωνα με τη διαδικασία διαχείρισης που προβλέπεται στο άρθρο 4 της απόφασης 1999/468/EΚ, τηρουμένων των διατάξεων του άρθρου 8 αυτής. Η περίοδος που προβλέπεται στο άρθρο 4, παράγραφος 3, της απόφασης αυτής ορίζεται σε τρεις μήνες.

Η Επιτροπή εκδίδει μία απόφαση-πλαίσιο η οποία απευθύνεται στα κράτη μέλη όσον αφορά τα έργα που επιλέχθηκαν, καθώς και επιμέρους αποφάσεις οι οποίες απευθύνονται στους δικαιούχους και στις οποίες καθορίζονται το ύψος της χρηματοδοτικής συνδρομής, οι διαδικασίες χρηματοδότησης και ελέγχου καθώς και όλοι οι ειδικοί τεχνικοί όροι για το εκάστοτε έργο που έχει εγκριθεί.

8. Με πρωτοβουλία της Επιτροπής :

α) δημοσιεύονται προσκλήσεις εκδήλωσης ενδιαφέροντος για τα συνοδευτικά μέτρα για τα οποία ζητείται χρηματοδότηση βάσει της παραγράφου 2, στοιχείο β), εδάφια (i) και (ii), αφού ζητηθεί η γνώμη της επιτροπής που αναφέρεται στο άρθρο 20 της οδηγίας 92/43/ΕΟΚ, σύμφωνα με τη συμβουλευτική διαδικασία που προβλέπεται στο άρθρο 3 της απόφασης 1999/468/ΕΚ. Τα κράτη μέλη μπορούν να υποβάλουν στην Επιτροπή προτάσεις συνοδευτικών μέτρων·

β) για τα συνοδευτικά μέτρα για τα οποία ζητείται χρηματοδότηση δυνάμει της παραγράφου 2, στοιχείο (β), εδάφιο (iii), δημοσιεύονται προσκλήσεις εκδήλωσης ενδιαφέροντος.

Όλες οι προσκλήσεις εκδήλωσης ενδιαφέροντος δημοσιεύονται στην Επίσημη Εφημερίδα των Ευρωπαϊκών Κοινοτήτων, στην οποία καθορίζονται τα ειδικά κριτήρια που πρέπει να πληρούνται.

Άρθρο 4

LIFE-Περιβάλλον

1. Ειδικός στόχος του LΙFE-Περιβάλλον είναι η συμβολή στην ανάπτυξη νεωτεριστικών και ολοκληρωμένων μεθόδων και τεχνικών και στην περαιτέρω ανάπτυξη της περιβαλλοντικής πολιτικής της Κοινότητας.

2. Τα ακόλουθα έργα και/ή μέτρα επιλέγονται από το LIFE-Περιβάλλον :

α) έργα επίδειξης που προωθούν τον στόχο περί του οποίου η παράγραφος 1 και :

- ενσωματώνουν προβληματισμούς σχετικά με το περιβάλλον και τη βιώσιμη ανάπτυξη στο χωροταξικό σχεδιασμό και στην αξιοποίηση της γης, συμπεριλαμβανομένων των αστικών και παράκτιων περιοχών , ή

- ελαχιστοποιούν τις περιβαλλοντικές επιπτώσεις των οικονομικών δραστηριοτήτων με προληπτική προσέγγιση, ιδίως με την τελειοποίηση καθαρών τεχνολογιών, ή

- προλαμβάνουν, επαναχρησιμοποιούν, ανακτούν και ανακυκλώνουν κάθε είδος αποβλήτων και εξασφαλίζουν την ορθολογική διαχείριση των ροών αποβλήτων, ή

- περιορίζουν τις περιβαλλοντικές επιπτώσεις των προϊόντων, με ολοκληρωμένη προσέγγιση της παραγωγής, της διανομής, της κατανάλωσης και της διαχείρισης στο τέλος του κύκλου ζωής τους, συμπεριλαμβανομένης της ανάπτυξης προϊόντων φιλικών προς το περιβάλλον·

β) έργα που προετοιμάζουν την ανάπτυξη νέων κοινοτικών περιβαλλοντικών δράσεων και μέσων και/ή την αναπροσαρμογή της νομοθεσίας και των πολιτικών στον τομέα του περιβάλλοντος·

γ) συνοδευτικά μέτρα που απαιτούνται για:

i) τη διάδοση πληροφοριών σχετικά με την ανταλλαγή εμπειριών μεταξύ έργων,

ii) την αξιολόγηση, την παρακολούθηση και την προβολή των δράσεων που έχουν αναληφθεί κατά την παρούσα φάση εφαρμογής του μέσου LIFE και τις δύο προηγούμενες φάσεις, καθώς και για τη διάδοση πληροφοριών σχετικά με την πείρα που αποκτήθηκε και τη μεταβίβαση των αποτελεσμάτων που προέκυψαν από τις δράσεις αυτές.

3. Η χρηματοδοτική συνδρομή λαμβάνει τη μορφή συγχρηματοδότησης των έργων.

To ποσοστό της κοινοτικής χρηματοδοτικής στήριξης ανέρχεται κατ' ανώτατο όριο σε 30% του επιλέξιμου κόστους του έργου για έργα που αποφέρουν σημαντικά καθαρά κέρδη. Στην περίπτωση αυτή, η συμμετοχή των δικαιούχων στη χρηματοδότηση πρέπει να είναι τουλάχιστον ίση με την κοινοτική στήριξη.

Το ποσοστό της κοινοτικής χρηματοδοτικής στήριξης για όλους τους λοιπούς αιτούντες ανέρχεται κατ' ανώτατο όριο σε 50% του επιλέξιμου κόστους του έργου.

Το ποσοστό της κοινοτικής χρηματοδοτικής στήριξης των συνοδευτικών μέτρων ανέρχεται σε 100% του κόστους των μέτρων αυτών κατ'ανώτατο όριο.

4. Όσον αφορά τα έργα επίδειξης, η Επιτροπή θα θεσπίσει κατευθυντήριες γραμμές, αφού τις υποβάλει στη διαδικασία του άρθρου 11 παράγραφος 3β και 3γ, οι οποίες θα δημοσιευτούν στην Επίσημη Εφημερίδα των Ευρωπαϊκών Κοινοτήτων. Οι κατευθυντήριες γραμμές προωθούν τη συνέργεια μεταξύ δράσεων επίδειξης και των κατευθυντήριων αρχών της κοινοτικής πολιτικής στον τομέα του περιβάλλοντος ενόψει της βιώσιμης ανάπτυξης.

5. Τα κράτη μέλη διαβιβάζουν στην Επιτροπή τις προτάσεις έργων προς χρηματοδότηση βάσει της παραγράφου 2 στοιχείο α). Στις περιπτώσεις που στα έργα συμμετέχουν περισσότερα του ενός κράτη μέλη, οι προτάσεις διαβιβάζονται από το κράτος μέλος στο οποίο εδρεύει ο φορέας που συντονίζει το έργο.

Οι προτάσεις διαβιβάζονται στην Επιτροπή πριν από τις 31 Ιανουαρίου κάθε έτους. Η Επιτροπή αποφασίζει σχετικά με τις προτάσεις αυτές, σύμφωνα με την παράγραφο 10, πριν από τις 31 Ιουλίου. Προτάσεις για το έτος 2000 πρέπει να διαβιβαστούν στην Επιτροπή πριν από τις 31 Μαρτίου 2000. Η Επιτροπή αποφασίζει σχετικά με τις προτάσεις αυτές πριν από τις 31 Οκτωβρίου 2000 και σύμφωνα με την παράγραφο 10.

6. Λαμβάνονται υπόψη για τη χορήγηση χρηματοδοτικής στήριξης, σύμφωνα με την παράγραφο 10, μόνο οι προτάσεις που συμμορφώνονται με τις απαιτήσεις του άρθρου 2 και της παραγράφου 2 στοιχείο (α) του παρόντος άρθρου και πληρούν τα ακόλουθα κριτήρια :

α) παρέχουν λύσεις για την επίλυση ενός προβλήματος που προκύπτει συχνά στην Κοινότητα ή απασχολεί σοβαρά ορισμένα κράτη μέλη,

β) αποτελούν καινοτομία από την άποψη της εφαρμοζόμενης τεχνικής ή μεθόδου,

γ) αποτελούν παράδειγμα και σημαίνουν πρόοδο σε σύγκριση με την υπάρχουσα κατάσταση,

δ) είναι ικανές να τονώσουν τη διάδοση και την ευρύτερη δυνατή εφαρμογή πρακτικών, τεχνολογιών και/ή προϊόντων που συμβάλλουν στην προστασία του περιβάλλοντος,

ε) αφορούν την ανάπτυξη και τη μεταφορά τεχνογνωσίας που μπορεί να χρησιμοποιηθεί σε ίδιες ή ανάλογες καταστάσεις,

στ) προάγουν τη συνεργασία στον τομέα του περιβάλλοντος,

ζ) διαθέτουν έναν δυνάμει ικανοποιητικό λόγο κόστους/οφέλους από περιβαλλοντική άποψη,

η) προάγουν την ενσωμάτωση περιβαλλοντικών μελημάτων σε δραστηριότητες των οποίων οι κύριοι στόχοι είναι οικονομικοί και κοινωνικοί.

Kατά την εξέταση αυτών των προτάσεων, θα πρέπει επίσης να λαμβάνονται υπόψη, κατά περίπτωση, οι συνέπειές τους στην απασχόληση.

7. Κρίνονται μη επιλέξιμες οι ακόλουθες δαπάνες για:

α) αγορές εκτάσεων,

β) την εκπόνηση μελετών που δεν αφορούν άμεσα τον στόχο των χρηματοδοτούμενων έργων,

γ) επενδύσεις σε μεγάλα έργα υποδομής ή επενδύσεις μη καινοτόμου διαρθρωτικού χαρακτήρα, συμπεριλαμβανομένων των δραστηριοτήτων που έχουν ήδη επιβεβαιωθεί σε βιομηχανική κλίμακα,

δ) δραστηριότητες έρευνας και τεχνολογικής ανάπτυξης.

8. Με πρωτοβουλία της Επιτροπής

α) για τα προς χρηματοδότηση έργα σύμφωνα με την παράγραφο 2, στοιχείο β) και για τα συνοδευτικά μέτρα για τα οποία ζητείται χρηματοδότηση σύμφωνα με την παράγραφο 2, στοιχείο γ), σημείο (i), δημοσιεύονται προσκλήσεις εκδήλωσης ενδιαφέροντος, αφού υποβληθούν στη διαδικασία που αναφέρεται στο άρθρο 11 παράγραφος 3β και 3γ. Τα κράτη μέλη μπορούν να υποβάλουν στην Επιτροπή προτάσεις έργων προς χρηματοδότηση σύμφωνα με την παράγραφο 2, στοιχείο (β),

β) για τα συνοδευτικά μέτρα που χρηματοδοτούνται βάσει της παραγράφου 2, στοιχείο (γ), σημείο (ii), δημοσιεύεται πρόσκληση εκδήλωσης ενδιαφέροντος.

Όλες οι προσκλήσεις εκδήλωσης ενδιαφέροντος δημοσιεύονται στην Επίσημη Εφημερίδα των Ευρωπαϊκών Κοινοτήτων, στην οποία καθορίζονται τα ειδικά κριτήρια που πρέπει να πληρούνται.

9. Η Επιτροπή αποστέλλει στα κράτη μέλη σύνοψη των κυρίων στοιχείων και του περιεχομένου των προτάσεων που έχουν παραληφθεί βάσει της παραγράφου 2, στοιχεία α) και β). Θέτει στη διάθεση των κρατών μελών, εφόσον τα ζητήσουν, τα πρωτότυπα των εγγράφων προς μελέτη.

10. Τα έργα που λαμβάνονται υπόψη για τη χορήγηση της χρηματοδοτικής στήριξης, υπόκεινται στη διαδικασία του άρθρου 11, παράγραφοι 2 έως 3α.

11. Η Επιτροπή εκδίδει απόφαση-πλαίσιο η οποία απευθύνεται στα κράτη μέλη όσον αφορά τα έργα που επιλέχθηκαν καθώς και επιμέρους αποφάσεις οι οποίες απευθύνονται στους δικαιούχους και στις οποίες καθορίζονται το ύψος της χρηματοδοτικής συνδρομής, οι διαδικασίες χρηματοδότησης και ελέγχου καθώς και όλοι οι ειδικοί τεχνικοί όροι για το εκάστοτε έργο που έχει εγκριθεί.

Άρθρο 5

LΙFΕ-Τρίτες χώρες

1. Ειδικός στόχος του LΙFE-Τρίτες χώρες είναι η συμβολή στη δημιουργία των αναγκαίων διοικητικών μηχανισμών και δυναμικότητας στον τομέα του περιβάλλοντος καθώς και στο σχεδιασμό πολιτικής και προγραμμάτων δράσης για το περιβάλλον στις παράκτιες της Μεσογείου ή της Βαλτικής Θάλασσας τρίτες χώρες εκτός από τις χώρες της Κεντρικής και Ανατολικής Ευρώπης που έχουν συνάψει συμφωνίες σύνδεσης με την Ευρωπαϊκή Κοινότητα και αναφέρονται στο άρθρο 6, παράγραφος 1.

2. Τα ακόλουθα είναι επιλέξιμα από το LIFE-Τρίτες χώρες :

α) τα έργα παροχής τεχνικής βοήθειας που εξυπηρετούν τον αναφερόμενο στην παράγραφο 1 στόχο,

β) τα συνοδευτικά μέτρα που είναι αναγκαία για την αξιολόγηση, την παρακολούθηση και την προβολή των δράσεων που έχουν αναληφθεί κατά την παρούσα φάση εφαρμογής του μέσου LIFE και τις δύο προηγούμενες φάσεις, για την ανταλλαγή εμπειριών μεταξύ έργων καθώς και για τη διάδοση πληροφοριών σχετικά με την πείρα που αποκτήθηκε και τα αποτελέσματα που προέκυψαν από τις δράσεις αυτές.

3. Η χρηματοδοτική συνδρομή λαμβάνει τη μορφή συγχρηματοδότησης των έργων και των συνοδευτικών μέτρων. Το ποσοστό της κοινοτικής χρηματοδότησης ανέρχεται κατ'ανώτατο όριο σε 70% του κόστους των έργων που αναφέρονται στην παράγραφο 2, στοιχείο α) και σε 100% του κόστους των συνοδευτικών μέτρων που αναφέρονται στην παράγραφο 2, στοιχείο β).

4. Οι ενδιαφερόμενες εθνικές αρχές των τρίτων χωρών υποβάλλουν στην Επιτροπή τις προτάσεις έργων προς χρηματοδότηση βάσει της παραγράφου 2, στοιχείο α). Στις περιπτώσεις που στα έργα συμμετέχουν περισσότερες της μίας χώρες, οι προτάσεις υποβάλλονται από τη χώρα στην οποία εδρεύει ο φορέας που συντονίζει το έργο ή από τον διεθνή οργανισμό που εργάζεται για την προστασία του περιβάλλοντος στην καλυπτόμενη γεωγραφική περιοχή.

Οι προτάσεις διαβιβάζονται στην Επιτροπή πριν από τις 31 Ιανουαρίου κάθε έτους. Η Επιτροπή αποφασίζει σχετικά με τις προτάσεις αυτές, σύμφωνα με την παράγραφο 7, πριν από τις 31 Ιουλίου. Προτάσεις για το έτος 2000 πρέπει να διαβιβαστούν στην Επιτροπή πριν από τις 31 Μαρτίου 2000. Η Επιτροπή αποφασίζει σχετικά με τις προτάσεις αυτές πριν από τις 31 Οκτωβρίου 2000 και σύμφωνα με την παράγραφο 7.

5. Λαμβάνονται υπόψη για τη χορήγηση χρηματοδοτικής στήριξης, σύμφωνα με την παράγραφο 7, μόνον οι προτάσεις που συμμορφώνονται προς τις απαιτήσεις του άρθρου 2 και της παραγράφου 2, στοιχείο (α) του παρόντος άρθρου, πληρούν δε τα ακόλουθα κριτήρια :

α) παρουσιάζουν κοινοτικό ενδιαφέρον, κυρίως λόγω της συμβολής τους στην εφαρμογή περιφερειακών και διεθνών προσανατολισμών και συμφωνιών,

β) συμβάλλουν στην υλοποίηση μιας προσέγγισης που ευνοεί την αειφόρο ανάπτυξη σε διεθνές, εθνικό ή περιφερειακό επίπεδο,

γ) προσφέρουν λύσεις σε μείζονα περιβαλλοντικά προβλήματα στην περιφέρεια και στους σχετικούς τομείς.

Δίδεται προτεραιότητα στα έργα που προάγουν τη συνεργασία σε διασυνοριακό, διακρατικό ή περιφερειακό επίπεδο.

6. Η Επιτροπή αποστέλλει στα κράτη μέλη σύνοψη των κύριων στοιχείων και του περιεχομένου των προτάσεων που προέρχονται από τρίτες χώρες.

Θέτει στη διάθεση των κρατών μελών, εφόσον τα ζητήσουν, τα πρωτότυπα των εγγράφων προς μελέτη.

7. Τα έργα που λαμβάνονται υπόψη για τη χορήγηση χρηματοδοτικής στήριξης υπόκεινται στη διαδικασία του άρθρου 11 παράγραφοι 2 έως 3α. Με την επιφύλαξη της διαδικασίας αυτής, προτού ληφθεί απόφαση για έργα που αφορούν την προστασία της φύσης, ζητείται η γνώμη της επιτροπής που έχει συσταθεί δυνάμει του άρθρου 20 της οδηγίας 92/43/ΕΟΚ σύμφωνα με τη συμβουλευτική διαδικασία που προβλέπεται στο άρθρο 3 της απόφασης 1999/468/ΕΚ. Η Επιτροπή εκδίδει απόφαση σχετικά με τον κατάλογο των έργων που επιλέχθηκαν.

8. Για τα έργα που εγκρίνονται συνάπτεται σύμβαση μεταξύ της Επιτροπής και των δικαιούχων, στην οποία καθορίζονται το ύψος της χρηματοδοτικής συνδρομής, οι διαδικασίες χρηματοδότησης και ελέγχου καθώς και όλοι οι ειδικοί τεχνικοί όροι για το εκάστοτε έργο που έχει εγκριθεί. Ο κατάλογος των προτάσεων που επιλέχθηκαν, αποστέλλεται στα κράτη μέλη.

9. Για τα συνοδευτικά μέτρα τα οποία χρηματοδοτούνται βάσει της παραγράφου 2, στοιχείο β), δημοσιεύονται στην Επίσημη Εφημερίδα των Ευρωπαϊκών Κοινοτήτων, με πρωτοβουλία της Επιτροπής, προσκλήσεις εκδήλωσης ενδιαφέροντος, στις οποίες καθορίζονται τα ειδικά κριτήρια που πρέπει να πληρούνται.

Άρθρο 6

Συμμετοχή των υποψήφιων για προσχώρηση χωρών

1. Το LΙFE είναι ανοικτό στη συμμετοχή των χωρών της Κεντρικής και Ανατολικής Ευρώπης που είναι υποψήφιες για προσχώρηση, υπό τους όρους που προβλέπονται στις συμφωνίες σύνδεσης που έχουν συναφθεί με τις χώρες αυτές και βάσει των διατάξεων της απόφασης του Συμβουλίου Σύνδεσης που είναι αρμόδιο για την εκάστοτε χώρα.

2. Οι εθνικές αρχές των ενδιαφερόμενων χωρών διαβιβάζουν στην Επιτροπή τις προτάσεις για τα προς χρηματοδότηση έργα στο πλαίσιο του LIFE-Φύση και του LIFE-Περιβάλλον, εντός των προθεσμιών που καθορίζονται στο άρθρο 3, παράγραφος 4 και στο άρθρο 4 παράγραφος 5, αντίστοιχα. Στις περιπτώσεις που στα έργα συμμετέχουν περισσότερες της μίας χώρες, οι προτάσεις διαβιβάζονται από τη χώρα στην οποία εδρεύει ο φορέας που συντονίζει το έργο.

3. Για τη χορήγηση της κοινοτικής χρηματοδοτικής στήριξης, λαμβάνονται υπόψη οι προτάσεις που πληρούν τα γενικά κριτήρια του άρθρου 2 καθώς και τα ειδικότερα κριτήρια του άρθρου 3, παράγραφος 5, στοιχείο β) και του άρθρου 4, παράγραφοι 6 και 8.

4. Η Επιτροπή αποστέλλει στα κράτη μέλη σύνοψη των κύριων στοιχείων και του περιεχομένου των προτάσεων που έλαβε από τις εθνικές αρχές των ενδιαφερόμενων χωρών. Θέτει στη διάθεση των κρατών μελών, εφόσον το ζητήσουν, τα πρωτότυπα των εγγράφων προς μελέτη.

5. Τα έργα που λαμβάνονται υπόψη για τη χορήγηση χρηματοδοτικής στήριξης από το LIFE, υπόκεινται είτε στην επιτροπή που προβλέπει το άρθρο 20 της οδηγίας 92/43/ΕΟΚ, σύμφωνα με τη διαδικασία διαχείρισης που προβλέπεται στο άρθρο 4 της απόφασης 1999/468/ΕΚ, τηρουμένων των διατάξεων του άρθρου 8 της απόφασης αυτής, είτε στη διαδικασία του άρθρου 11 παράγραφοι 2 έως 3α του παρόντος κανονισμού, ανάλογα με τον τύπο του προτεινόμενου έργου. Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε τρεις μήνες.

6. Για τα έργα που εγκρίνονται, συνάπτεται μεταξύ της Επιτροπής και των δικαιούχων συμβόλαιο ή σύμβαση, στα οποία καθορίζονται το ύψος της χρηματοδοτικής συνδρομής, οι διαδικασίες χρηματοδότησης και ελέγχου καθώς και όλοι οι ειδικοί τεχνικοί όροι για το εκάστοτε έργο που έχει εγκριθεί. Ο κατάλογος των προτάσεων που επιλέχθηκαν, αποστέλλεται στα κράτη μέλη.

7. Όταν καθοριστούν για τις άλλες χώρες που είναι υποψήφιες για προσχώρηση όροι και διατάξεις ισοδύναμοι με τους αναφερόμενους στην παράγραφο 1, οι χώρες αυτές θα έχουν δικαίωμα συμμετοχής στο LIFE σύμφωνα με τις παραγράφους 2 έως 6. Οι χώρες που συμμετέχουν δυνάμει του παρόντος άρθρου, δεν μπορούν να συμμετάσχουν δυνάμει του άρθρου 5.

8. Η ετήσια κατανομή των πιστώσεων για τη συγχρηματοδότηση του μέσου από τις χώρες που αναφέρονται στις παραγράφους 1 και 7, δημοσιεύεται στο Τμήμα ΙΙΙ, μέρος Β, Παράρτημα IV, του γενικού προϋπολογισμού της Ευρωπαϊκής Ένωσης.

Άρθρο 7

Συνοχή μεταξύ των χρηματοδοτικών μέσων

1. Με την επιφύλαξη των όρων που προβλέπονται στο άρθρο 6 για τις υποψήφιες για προσχώρηση χώρες, τα έργα για τα οποία έχουν χορηγηθεί ενισχύσεις προβλεπόμενες στο πλαίσιο διαρθρωτικών ταμείων ή άλλων κοινοτικών δημοσιονομικών μέσων, δεν είναι επιλέξιμα για τη χορήγηση της χρηματοδοτικής συνδρομής στα πλαίσια του παρόντος κανονισμού.

2. Η Επιτροπή εξασφαλίζει τη συνοχή μεταξύ των δράσεων που αναλαμβάνονται στο πλαίσιο του παρόντος κανονισμού και εκείνων που πραγματοποιούνται από τα διαρθρωτικά ταμεία, τα προγράμματα έρευνας, τεχνολογικής ανάπτυξης και επίδειξης ή από άλλα κοινοτικά χρηματοδοτικά μέσα.

Άρθρο 8

Διάρκεια του τρίτου σταδίου και δημοσιονομικοί πόροι

1. Το LIFE υλοποιείται κατά στάδια. Το τρίτο στάδιο αρχίζει την 1η Ιανουαρίου 2000 και λήγει στις 31 Δεκεμβρίου 2004. Το χρηματοδοτικό πλαίσιο για την υλοποίηση του τρίτου σταδίου για την περίοδο 2000 έως 2004, καθορίζεται σε 613 εκατομμύρια ευρώ.

2. Οι δημοσιονομικοί πόροι που διατίθενται για τις δράσεις που προβλέπονται στον παρόντα κανονισμό, εγγράφονται ως ετήσιες πιστώσεις στο γενικό προϋπολογισμό της Ευρωπαϊκής Ένωσης. Η αρμόδια για τον προϋπολογισμό αρχή εγκρίνει τις διαθέσιμες πιστώσεις για κάθε έτος, εντός των ορίων των δημοσιονομικών προοπτικών.

3. Το ποσοστό των πόρων που διατίθενται για κάθε τομέα δράσης, ορίζεται ως εξής :

α) 47% για τις δράσεις που αναλαμβάνονται βάσει του άρθρου 3,

β) 47% για τις δράσεις που αναλαμβάνονται βάσει του άρθρου 4,

γ) 6% για τις δράσεις που αναλαμβάνονται βάσει του άρθρου 5.

Το ποσοστό που διατίθεται για τα συνοδευτικά μέτρα, περιορίζεται στο 5% των διαθέσιμων πιστώσεων.

Άρθρο 9

Παρακολούθηση των έργων

1. Για κάθε έργο που χρηματοδοτείται από το LIFE, ο δικαιούχος αποστέλλει στην Επιτροπή και, κατόπιν σχετικής αιτήσεως, στο ενδιαφερόμενο κράτος μέλος, τεχνικές και οικονομικές εκθέσεις σχετικά με την πρόοδο των εργασιών. Οι εκθέσεις προς τα κράτη μέλη μπορούν να αποστέλλονται υπό συνοπτική μορφή. Αποστέλλεται επίσης στην Επιτροπή και στο ενδιαφερόμενο κράτος μέλος, τελική έκθεση εντός τριών μηνών από την περάτωση του έργου.

Η Επιτροπή καθορίζει τη μορφή και το περιεχόμενο των εκθέσεων. Οι εκθέσεις βασίζονται σε φυσικούς και οικονομικούς δείκτες, οι οποίοι ορίζονται στην απόφαση της Επιτροπής για την έγκριση των έργων ή στα συμβόλαια ή τις συμβάσεις που συνάπτονται με τους δικαιούχους. Οι δείκτες αυτοί διαμορφώνονται κατά τρόπον ώστε να υποδηλώνουν την πρόοδο των εργασιών και τους στόχους που πρέπει να επιτευχθούν σ' ένα ορισμένο χρονικό διάστημα.

2. Με την επιφύλαξη των ελέγχων που διενεργούνται από το Ελεγκτικό Συνέδριο σε συνεργασία με τα αρμόδια εθνικά όργανα ή υπηρεσίες ελέγχου, κατ' εφαρμογή του άρθρου 248 της συνθήκης, καθώς και όλων των ελέγχων που διενεργούνται βάσει του άρθρου 279, στοιχείο γ) της συνθήκης, οι υπάλληλοι και το λοιπό προσωπικό της Επιτροπής μπορούν να διενεργούν επιτόπιους ελέγχους, συμπεριλαμβανομένων των δειγματοληπτικών ελέγχων, με αντικείμενο τα έργα που χρηματοδοτούνται από το LIFE.

Πριν διενεργηθεί ο επιτόπιος έλεγχος, η Επιτροπή ενημερώνει σχετικά τον ενδιαφερόμενο δικαιούχο, και το οικείο κράτος μέλος, εκτός αν υπάρχει βάσιμη υποψία απάτης και/ή ανάρμοστης χρησιμοποίησης.

3. Κατά τη διάρκεια των πέντε ετών που ακολουθούν την τελευταία πληρωμή για μια δράση, ο δικαιούχος της χρηματοδοτικής συνδρομής διατηρεί στη διάθεση της Επιτροπής όλα τα δικαιολογητικά για τις σχετικές με τη δράση δαπάνες.

4. Με βάση τα πορίσματα των εκθέσεων και των δειγματοληπτικών ελέγχων που αναφέρονται στις παραγράφους 1 και 2, η Επιτροπή προσαρμόζει, εάν χρειαστεί, την κλίμακα ή τις προϋποθέσεις χορήγησης της χρηματοδοτικής συνδρομής που είχε εγκριθεί αρχικά καθώς και το χρονοδιάγραμμα των πληρωμών.

5. Η Επιτροπή λαμβάνει κάθε άλλο αναγκαίο μέτρο για να εξακριβώσει αν τα χρηματοδοτούμενα έργα εκτελούνται σωστά και σύμφωνα με τις διατάξεις του παρόντος κανονισμού.

Άρθρο 10

Προστασία των κοινοτικών οικονομικών συμφερόντων

1. Η Επιτροπή μπορεί να μειώσει, να αναστείλει ή να ανακτήσει το ποσό της χρηματοδοτικής στήριξης που έχει χορηγηθεί για ένα έργο, εάν διαπιστώσει παρατυπίες, συμπεριλαμβανομένης της μη τήρησης των διατάξεων του παρόντος κανονισμού ή της επιμέρους απόφασης ή της σύμβασης ή του συμβολαίου για τη χορήγηση της δεδομένης χρηματοδοτικής στήριξης, ή εάν αποκαλυφθεί ότι, χωρίς να έχει ζητηθεί προηγουμένως η έγκριση της Επιτροπής, το έργο έχει υποστεί σημαντική μεταβολή, ασυμβίβαστη με τη φύση ή τους όρους εκτέλεσής του.

2. Εάν δεν έχουν τηρηθεί οι προθεσμίες ή εάν η πρόοδος στην εκτέλεση ενός έργου επιτρέπει να δικαιολογηθεί μόνο ένα μέρος της χρηματοδοτικής στήριξης που χορηγήθηκε, η Επιτροπή ζητεί από το δικαιούχο να της υποβάλει τις παρατηρήσεις του εντός καθορισμένης προθεσμίας. Εάν ο δικαιούχος δεν καταθέσει βάσιμα δικαιολογητικά στοιχεία, η Επιτροπή μπορεί να ακυρώσει το υπόλοιπο της χρηματοδοτικής συνδρομής και να απαιτήσει την επιστροφή των ποσών που έχουν ήδη καταβληθεί.

3. Κάθε ποσό που έχει καταβληθεί αχρεωστήτως πρέπει να επιστρέφεται στην Επιτροπή. Τα ποσά που δεν επιστρέφονται εγκαίρως, μπορούν να προσαυξάνονται με τόκους υπερημερίας. Η Επιτροπή θεσπίζει τις λεπτομέρειες εφαρμογής της παρούσας παραγράφου.

Άρθρο 11

Επιτροπή LIFE

1. Για τις πτυχές LIFE-Περιβάλλον και LIFE-Τρίτες χώρες, η Επιτροπή επικουρείται από επιτροπή απαρτιζόμενη από τους αντιπροσώπους των κρατών μελών της οποίας προεδρεύει ο αντιπρόσωπος της Επιτροπής, εφεξής καλούμενη «επιτροπή LIFE».

Διαδικασία διαχείρισης

2. Ο αντιπρόσωπος της Επιτροπής υποβάλλει στην επιτροπή LIFE σχέδιο των μέτρων σχετικά με τα προγράμματα που προτείνονται να τύχουν οικονομικής ενίσχυσης, δυνάμει του άρθρου 4 παράγραφος 2, στοιχεία α) και β), και δυνάμει του άρθρου 5, παράγραφος 2, στοιχείο α).

3. Η επιτροπή LIFE εκδίδει τη γνώμη της επί του σχεδίου και η Επιτροπή αποφασίζει τα προτεινόμενα μέτρα, σύμφωνα με τις διατάξεις του άρθρου 4 της απόφασης 1999/468/EΚ, τηρουμένων των διατάξεων του άρθρου 8 της απόφασης αυτής.

3α. Η περίοδος που αναφέρεται στο άρθρο 4 παράγραφος 3 της απόφασης 1999/468/ΕΚ, ορίζεται σε τρεις μήνες.

Συμβουλευτική διαδικασία

3β. Ο αντιπρόσωπος της Επιτροπής υποβάλλει στην επιτροπή LIFE σχέδιο των μέτρων που πρέπει να ληφθούν σχετικά με :

α) τις κατευθύνσεις που πρέπει να ορισθούν βάσει του άρθρου 4 παράγραφος 4,

β) τις προσκλήσεις εκδήλωσης ενδιαφέροντος με αντικείμενο τα έργα που πρόκειται να χρηματοδοτηθούν βάσει του άρθρου 4 παράγραφος 2, στοιχείο β), και τα συνοδευτικά μέτρα βάσει της παραγράφου 2, στοιχείο γ), σημείο i),

γ) κάθε άλλο θέμα που αφορά την εφαρμογή του παρόντος προγράμματος.

3γ. Η επιτροπή LIFE εκδίδει τη γνώμη της, σύμφωνα με τις διατάξεις του άρθρου 3 της απόφασης 1999/468/EΚ.

Άρθρο 12

Αξιολόγηση του τρίτου σταδίου και συνέχιση του LIFE

1. Το αργότερο στις 30 Σεπτεμβρίου 2003, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή του παρόντος κανονισμού, τη συνεισφορά του στην ανάπτυξη κοινοτικής περιβαλλοντικής πολιτικής και τη χρήση των πιστώσεων και, κατά περίπτωση, διατυπώνει προτάσεις για τις ενδεχόμενες προσαρμογές που πρέπει να γίνουν, προκειμένου να συνεχιστεί η δράση και μετά το τρίτο στάδιο.

2. Το Ευρωπαϊκό Κοινοβούλιο και το Συμβούλιο αποφασίζουν, σύμφωνα με τη συνθήκη, έως την 1η Ιουλίου 2004 το αργότερο, για την εφαρμογή της τέταρτης φάσης από 1ης Ιανουαρίου 2005.

Άρθρο 13

Κατάργηση του κανονισμού (ΕΚ) αριθ. 1973/92 του Συμβουλίου

1. Ο κανονισμός (ΕΚ) αριθ. 1973/92 του Συμβουλίου καταργείται, χωρίς να θίγονται οι αποφάσεις που έχουν ληφθεί και οι συμβάσεις ή συμβόλαια που έχουν συναφθεί για τη χορήγηση χρηματοδοτικής συνδρομής βάσει του εν λόγω κανονισμού.

2. Οι αναφορές στον καταργούμενο κανονισμό θεωρείται ότι παραπέμπουν στον παρόντα κανονισμό και πρέπει να διαβάζονται σύμφωνα με τον πίνακα αντιστοιχίας που παρατίθεται στο Παράρτημα του παρόντος κανονισμού.

Άρθρο 14

Έναρξη ισχύος

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

ΠΙΝΑΚΑΣ ΑΝΤΙΣΤΟΙΧΙΑΣ

Κανονισμός (EΟΚ) αριθ. 1973/92 // Παρών κανονισμός

´Αρθρο 1 // ´Αρθρο 1

´Αρθρο 2, παράγραφος 1, στοιχείο α) // ´Αρθρο 3, παράγρ. 1, και παράγρ. 2, στοιχείο α)

´Αρθρο 2, παράγρ. 1, στοιχείο β), i) και ii) // ´Αρθρο 4, παράγρ. 1, και παράγρ. 2, στοιχείο α)

´Αρθρο 2, παράγραφος 1, στοιχείο β), iii),πρώτο εδάφιο // ´Αρθρο 4, παράγρ. 1, και παράγρ. 2, στοιχείο β)

´Αρθρο 2, παράγραφος 1,στοιχείο β), iii), πρώτη, δεύτερη, τρίτη και τέταρτη περίπτωση // -

´Αρθρο 2, παράγραφος 2, στοιχείο α) // ´Αρθρο 5, παράγρ. 1, και παράγρ. 2, στοιχείο α)

´Αρθρο 2, παράγραφος 2, στοιχείο β), και γ) // -

´Αρθρο 2, παράγραφος 3 // ´Αρθρο 3, παράγρ. 2, στοιχείο β), άρθρο 4, // παράγραφος 2, στοιχείο γ), άρθρο 5, // παράγρ. 2, στοιχείο β)

Άρθρο 4, στοιχείο α) // Άρθρο 3, παράγραφος 3, πρώτη φράση, άρθρο 4, παράγραφος 3, πρώτο εδάφιο, άρθρο 5, παράγραφος 3, πρώτη φράση

Άρθρο 4, στοιχείο β) // -

Άρθρο 5 // Άρθρο 7, παράγραφος 1

Άρθρο 6 // Άρθρο 7, παράγραφος 2

Άρθρο 7, παράγραφος 1, πρώτο εδάφιο // Άρθρο 8, παράγραφος 1, πρώτη και δεύτερη φράση

Άρθρο 7, παράγραφος 1, δεύτερο εδάφιο // Άρθρο 8, παράγραφος 1, τρίτη φράση

Άρθρο 7, παράγραφος 1, τρίτο εδάφιο // Άρθρο 8, παράγραφος 2, δεύτερη φράση

Άρθρο 7, παράγραφος 2 // -

Άρθρο 7, παράγραφος 3 // -

Άρθρο 8, παράγραφος 1 // Άρθρο 8, παράγραφος 3

Άρθρο 8, παράγραφος 2 // Άρθρο 3, παράγραφος 3, στοιχείο α), πρώτο μέρος, και στοιχείο β) και άρθρο 4, παράγραφος 3, δεύτερο και τρίτο εδάφιο

Άρθρο 8, παράγραφος 3 // Άρθρο 3, παράγρ. 3, στοιχείο α), δεύτερο μέρος, άρθρο 4, παράγρ. 3, τέταρτο εδάφιο, και άρθρο 5, παράγρ. 3

// Άρθρο 3, παράγρ. 4 και παράγρ. 8, στοιχείο α), καθώς και άρθρο 4, παράγρ. 5 και παράγρ. 8, στοιχείο α)

Άρθρο 9, παράγραφος 1 // Άρθρο 5, παράγραφος 4

Άρθρο 9, παράγραφος 2 // -

Άρθρο 9, παράγραφος 3 // Άρθρο 3, παράγρ. 6, άρθρο 4, παράγρ. 9, και άρθρο 5, παράγρ. 6

Άρθρο 9, παράγραφος 4 // Άρθρο 3, παράγραφος 7, πρώτο εδάφιο, και παράγρ. 8, στοιχείο α), πρώτη φράση, άρθρο 4, παράγρ. 8, στοιχείο α), και παράγρ. 10, καθώς και άρθρο 5, παράγραφος 7

Άρθρο 9, παράγραφος 5, πρώτο εδάφιο // Άρθρο 3, παράγρ. 7, δεύτερο εδάφιο, και άρθρο 4, παράγραφος 11

Άρθρο 9, παράγραφος 5, δεύτερο εδάφιο,πρώτη περίπτωση // Άρθρο 5, παράγραφος 8

Άρθρο 9, παράγραφος 5, δεύτερο εδάφιο,δεύτερη περίπτωση // Άρθρο 3, παράγρ. 7, δεύτερο εδάφιο, άρθρο 4, παράγρ. 11, και άρθρο 5, παράγραφος 8

Άρθρο 9, παράγραφος 6 // Άρθρο 2

Άρθρο 9α,παράγραφος 1, στοιχείο α) // Άρθρο 3, παράγραφος 5, στοιχείο α)

Άρθρο 9α, παράγραφος 1, στοιχείο β), i) // Άρθρο 4, παράγραφος 6

Άρθρο 9α, παράγραφος 1, στοιχείο β), ii) και iii) // -

Άρθρο 9α, παράγραφος 1, στοιχείο β), iv) // Άρθρο 5, παράγραφος 5

Άρθρο 9α, παράγραφος 1, στοιχείο γ), πρώτη, δεύτερη, τρίτη και τέταρτη περίπτωση //

Άρθρο 9α, παράγραφος 1, στοιχείο γ), πέμπτη και έκτη περίπτωση // Άρθρο 2, δεύτερο εδάφιο, στοιχεία β) και γ)

Άρθρο 9α, παράγραφος 2 // -

Άρθρο 9β // Άρθρο 4, παράγραφος 7, στοιχεία β), γ) και δ)

Άρθρο 10, παράγραφος 1, πρώτη περίπτωση // Άρθρο 9, παράγραφος 5

Άρθρο 10, παράγραφος 1, δεύτερη και τρίτη περίπτωση // -

Άρθρο 10, παράγραφος 2 // Άρθρο 9, παράγραφος 2

Άρθρο 10, παράγραφος 3 // Άρθρο 9, παράγραφος 3

Άρθρο 11, παράγραφος 1 // Άρθρο 10, παράγραφος 1

Άρθρο 11, παράγραφος 2 // Άρθρο 10, παράγραφος 2

Άρθρο 11, παράγραφος 3 // Άρθρο 10, παράγραφος 3

Άρθρο 12, παράγραφος 1 // -

Άρθρο 12, παράγραφος 2 // Άρθρο 9, παράγραφος 1

Άρθρο 12, παράγραφος 3 // Άρθρο 9, παράγραφος 4

Άρθρο 12, παράγραφος 4 // -

Άρθρο 13 // Άρθρο 11

Άρθρο 13α // Άρθρο 6

Άρθρο 14 // Άρθρο 12

Άρθρο 15 // -

Άρθρο 16 // -

Άρθρο 17 // Άρθρο 14